
BETEGTÁJÉKOZTATÓ: INFORMÁCIÓK A FELHASZNÁLÓ
SZÁMÁRA
Citalon 10 mg filmtabletta

Citalon 20 mg filmtabletta

Citalon 40 mg filmtabletta

(citalopram)

Mielőtt elkezdené alkalmazni ezt a gyógyszert, olvassa el figyelmesen az alábbi betegtájékoztatót.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon orvosához vagy gyógyszerészéhez.

· Ezt a gyógyszert az orvos személyesen Önnek írta fel. A készítményt másoknak átadni nem szabad, mert számukra ártalmas lehet még abban az esetben is, ha tüneteik az Önéhez hasonlóak.

A betegtájékoztató tartalma:

1.       Mi a Citalon és mikor kell szedni?

2.       Tudnivalók a Citalon alkalmazása előtt

3.
Hogyan kell bevenni a Citalon-t

4.
Lehetséges mellékhatások

5.
Tárolás
Hatóanyag: 

Citalon 10 mg filmtabletta

10 mg citalopram (12,495 mg citalopram-hidrobromid formájában) filmtablettánként.

Citalon 20 mg filmtabletta

20 mg citalopram (24,99 mg citalopram-hidrobromid formájában) filmtablettánként.

Citalon 40 mg filmtabletta

40 mg citalopram (49,98 mg citalopram-hidrobromid formájában) filmtablettánként.

Leírás:

10 mg filmtabletta: fehér, kerek, mindkét oldalán domború felületű csaknem szagtalan, filmbevonatú tabletta. 
20 mg filmtabletta: fehér, kerek, mindkét oldalán domború felületű csaknem szagtalan, egyik oldalán felező bemetszéssel ellátott filmbevonatú tabletta. 

40 mg filmtabletta: fehér, kerek, mindkét oldalán domború felületű csaknem szagtalan, egyik oldalán felező bemetszéssel ellátott filmbevonatú tabletta. 

Segédanyagok:

Mag: vízmentes kolloid szilícium-dioxid, magnézium-sztearát, mikrokristályos cellulóz, mannit.

Bevonat: makrogol 6000, titán-dioxid (E171), hipromellóz.

Csomagolás:

20 db, 28 db, 30 db, 56 db filmtabletta színtelen, átlátszó PVC/PVDC//AL buborékfóliában és dobozban

A forgalomba hozatali engedély jogosultja: 

Sandoz GmbH

Biochemiestrasse 10

A-6250 Kundl

Ausztria

Gyártók:

Salutas Pharma GmbH

Dieselstr. 5

D-70839 Gerlingen

Salutas Pharma GmbH

Otto von Guericke- Allee 1.

39179 Barleben

Németország

Citalon 10 mg filmtabletta

Citalon 20 mg filmtabletta

Citalon 40 mg filmtabletta

1. Mi a Citalon és mikor kell szedni?

A Citalon a szelektív szerotonin visszavétel gátlók (SSRI készítmények) csoportjába tartozó antidepresszáns készítmény (depresszió elleni gyógyszer).

Mikor kell szedni a Citalon-t?

A Citalon súlyos (major) depressziós epizódok kezelésére alkalmazzák.

2. Tudnivalók a Citalon alkalmazása előtt

Ne szedjen Citalon-t amennyiben:

· allergiás a citalopramra vagy a készítmény bármely összetevőjére.
· Jelenleg szed vagy az elmúlt két hétben szedett a MAO-bénítók csoportjába tartozó gyógyszert, pl: iproniazid, fenelzin, nialamid, izokarboxazid, tranilcipromil, moklobemid, szelegilin. A MAO-bénítók az antidepresszáns gyógyszerek egyik osztályát alkotják. 

· Alkalmazás gyermekeknél és 18 év alatti serdülőknél
A Citalon általában nem alkalmazható gyermekek és 18 év alatti serdülők kezelésére. Egyben fontos tudni, hogy az ebbe a csoportba tartozó gyógyszerek szedése esetén, 18 éves kor alatti betegeknél fokozott az öngyilkossági kísérlet, az öngyilkossági gondolatok és az ellenséges viselkedés (jellemzően

erőszakos magatartás, ellenkezés és düh) veszélye. Ennek ellenére az orvos 18 éves kor alatt is

felírhatja a Citalont, amennyiben úgy látja, hogy a beteg érdekében szükség van rá.

Amennyiben a kezelőorvos Citalont írt fel 18 éves kor alatti betegnek, és ezzel

kapcsolatban kérdése merül fel, keresse fel újra a kezelőorvost. Tájékoztassa a kezelőorvost,

amennyiben a fent felsorolt tünetek kialakulását vagy rosszabbodását észleli olyan 18 éves kor

alatti betegnél, aki a Citalon készítményt szedi. Emellett a Citalon filmtabletta hosszú távú alkalmazásának biztonságossága a növekedés, serdülés illetve a kognitív funkciók és viselkedés fejlődése szempontjából ebben a korcsoportban még nem bizonyított.

Tudassa a kezelőorvosával, ha a fentiek bármelyike fennáll.
Különös körültekintéssel szedjen Citalon-t, ha:

· károsodott a vese- vagy a májműködése. 

· cukorbetegségben szenved. Ilyen esetben szükségessé válhat a cukorbetegségre szedett gyógyszerek adagjainak módosítása.

· korábban voltak öngyilkos gondolatai vagy öngyilkossági kísérlete. A depressziós betegeknél az öngyilkosság kockázata SSRI készítmények alkalmazása ellenére fennáll a beteg állapotának kifejezett javulásáig. Egyes esetekben a kezelés kezdetén a kockázat még fokozódhat is, mivel a gátlás csökkenhet, mielőtt a hangulat javulna.

· skizofréniás, mániás vagy hipomániás. A Citalopram ronthatja ezen betegségek pszichotikus tüneteit.

· epilepsziás. Görcsrohamok fellépte esetén a Citalon-kezelést le kell állítani.

· vérzészavari vannak, vagy a vérzés kockázatát fokozó más gyógyszereket szed. A citalopram szedése kapcsán beszámoltak a vérzési idő megnyúlásáról.

· olyan gyógyszereket szed, amelyekben a hatóanyag triptofán, szumatriptán, tramadol, oxitriptán, fenfluramin.

· szokatlan tünetek észlel, pl. idegesség, izomrángás vagy izomremegés emelkedett testhőmérséklettel. Ilyen esetben azonnal hagyja abba a Citalon szedését és keresse fel kezelőorvosát. SSRI szereket szedő betegekben ritkán beszámoltak a szerotonin szindrómának nevezett tünet-együttesről.

Forduljon a kezelőorvosához, ha a fentiek közül bármelyik a múltban bármikor érvényes volt Önre.

Ezen állapotok fennállása esetén értesítse kezelőorvosát.

Terhesség és szoptatás 

A gyógyszer szedésének megkezdése előtt tanácsért forduljon a kezelőorvosához vagy gyógyszerészéhez.

Tudassa a kezelőorvosával, ha terhes (vagy lehetséges, hogy terhes) vagy ha szoptat. Terhességben a citalopram csakis akkor alkalmazható, ha azt egyértelműen szükségesnek ítélik. 

A citalopram kis mennyiségben kiválasztódik az anyatejbe. A szoptatás előnyei meghaladják a szopós csecsemőre gyakorolt potenciális mellékhatások hátrányait. 
Gépjárművek vezetése és gépek kezelése

Mint minden pszichoaktív szer, egyes emberekben a Citalon is befolyásolhatja a mentális és/vagy fizikai képességeket. Ne vezessen gépjárművet, és ne üzemeltessen gépeket, ha a kezelés során szédülést, fáradtságot vagy álmosságot tapasztal.

Egyéb gyógyszerkészítmények szedése/alkalmazása

Tudassa a kezelőorvosával vagy gyógyszerészével, hogy milyen gyógyszereket (orvos által felírt vagy recept nélkül kapható készítményeket) szed.

Közölje a kezelőorvosával, ha ún. MAO-gátlót, szumatriptánt vagy egyéb triptán-tartalmú készítmény, metoprolol vagy cimetidin hatóanyagú gyógyszert szed. Azt is közölje a kezelőorvossal, ha olyan gyógyszereket szed, amelyek fokozhatják a vérzés kockázatát, pl. NSAID készítmények (nem-szteroid gyulladáscsökkentők), acetilszalicilsav, dipiridamol, tiklopidin tartalmú gyógyszerek.

A Citalon szedése során kerülje az alkoholfogyasztást. 

Amennyiben lítiumot szed, vérvizsgálat elvégzésére lehet szükség. 

3.
Hogyan kell bevenni a Citalon-t

A kezelőorvosa határozza meg, hogy naponta hány tablettát kell bevennie, és hogy mennyi ideig (hány napig) tart a kezelés.

A tablettákat reggel vagy este vegye be, étkezéskor vagy attól függetlenül.

A tablettákat egészben, szétrágás nélkül, vízzel vegye be.

Minden nap vegye be a gyógyszert, lehetőleg azonos időpontban.

Lehet, hogy a kezelés első két hetében semmilyen hatást nem fog érezni. Ennek ellenére szedje tovább a Citalon-t. 

A Citalon kezelés időtartama egyéni, de általában legalább 6 hónap. A kezelést kizárólag orvosi utasításra szakítsa meg.

A Citalon javasolt kezdő adagja felnőtteknek napi 20 mg. Ez az adag napi 40 mg-ra emelhető. A legnagyobb javasolt napi adag 60 mg.

Idősebb betegeknek (65 év felett) a javasolt adag felét kell adni. A legnagyobb javasolt adag időskorban 40 mg.

Májbetegség esetén a Citalon legnagyobb napi adagja 30 mg.

Enyhe-középsúlyos mértékben károsodott veseműködésű betegeknél nincs szükség az adag módosítására.

Amennyiben Önnek májműködési zavara van, a kezelőorvosa alacsonyabb adagokat rendelhet, vagy csökkentheti a gyógyszerbevétel gyakoriságát.

Értesítse a kezelőorvosát vagy gyógyszerészét, ha az Ön megítélése szerint a gyógyszer hatása túl erős vagy túl gyenge.

Amennyiben a szükségesnél több gyógyszert vesz be:

Ha a szükségesnél egyszerre több gyógyszert vesz be, haladéktalanul forduljon orvoshoz. Mutassa meg az orvosnak a gyógyszer dobozában maradt tablettákat.

Amennyiben elfelejti bevenni a gyógyszerét:

Ha elfelejti bevenni a gyógyszerét, a következő tablettát a szokásos időben vegye be. Ne vegyen be kétszeres adagot a kimaradt adag bepótlására.

Ne vegyen be az előírt napi adagnál több gyógyszert.

4.
Lehetséges mellékhatások

Mint minden gyógyszerkészítménynek, a Citalon-nak is lehetnek nemkívánatos mellékhatásai. Ezek dózis függőek, általában enyhék és átmenetiek. 

A leggyakoribb mellékhatások: szájszárazság, émelygés, izzadás, álmatlanság, fejfájás, izgatottság, izomremegés, étvágytalanság, szédülés, hasmenés, emésztési zavarok, székrekedés és álmosság.A szelektív szerotonin visszavétel gátlók készítmények (SSRI) szedése kapcsán ritkábban előforduló mellékhatások:

· Alvászavarok, izgatottság, csökkent koncentráló képesség, emlékezetzavarok, felálláskor fellépő szédülés (ortosztatikus hipotónia), mozgászavarok és görcsrohamok. 

· Emésztőrendszer: hasi fájdalom, hányás, fokozott nyálfolyás, íz érzékelési zavarok, bélgázosság.

· Anyagcsere: a májenzim-vizsgálatok értékeinek változásai, alacsony nátriumszint (hiponatrémia).

· Szív- és érrendszer: szívdobogásérzés, gyors szívverés, a vérnyomás változásai.

· Vizeletelválasztó- és nemiszervek: vizelési nehézségek, gyakori vizelési inger, szexuális zavarok (impotencia, az ejakuláció képtelensége) és menstruációs zavarok.

· Bőr: a bőr sérülékenysége, bőrkiütés, viszketés, napfény-érzékenység

További ritka mellékhatások: fáradtság, izületi- vagy izomfájdalom, bizsergés, rossz közérzet, izommerevség, láz, köhögés, lassú szívverés, és látászavarok. Vérzési rendellenességek és a laborvizsgálatok eltérései.

Ha a Citalon szedését hirtelen szakítják meg, a következő tünetek léphetnek fel: szédülés, szívdobogásérzés, bizsergés, émelygés, fejfájás vagy szorongás. Ezek a tünetek néhány napon belül rendszerint megszűnnek. 

Minden gyógyszer okozhat allergiás reakciókat. Súlyos allergiás reakciók ritkán lépnek fel. Hirtelen kialakuló bőrkiütés, viszketés, sípoló légzés vagy fulladás esetén haladéktalanul forduljon orvoshoz.

Amennyiben bármilyen, a Betegtájékoztatóban nem szereplő tünetet tapasztalna, forduljon kezelőorvosához vagy gyógyszerészéhez.

5.
Tárolás
Különleges tárolást nem igényel.
A gyógyszert csak a csomagoláson feltüntetett lejárati időn belül szabad felhasználni.

A gyógyszer gyermekektől elzárva tartandó!

Különleges tárolást nem igényel.

OGYI-T- 9797/01-04

Citalon 10 mg filmtabletta

OGYI-T- 9798/01-04

Citalon 20 mg filmtabletta

OGYI-T- 9799/01-04

Citalon 40 mg filmtabletta

A betegtájékoztató engedélyezésének dátuma: 2008. július 4.

